बनकोड़ा पुलिस चौकी में 6 साल से बिजली चोरी
भास्कर संवाददाता | डूंगरपुर/बनकोड़ा
शहरसे करीबन 30 किमी दूर बनकोड़ी की पुलिस चौकी में बिजली चोरी की जा रही है। एक-दो महीने की नहीं, पूरे 6 साल बीत गए। अपराधियों को चोरी-चकारी से दूर रहने और ईमानदारी की नसीहत देने वाला पुलिस महकमा बेखौफ है। पुलिस की चोरी उनके अपने विभाग के लिए अपराध की श्रेणी में है ही नहीं, उधर बिजली निगम भी पुलिस वालों से डरता है, जिसके चलते इन 6 सालों से लगातार हो रही बिजली चोरी को भनक होने के बावजूद कभी नोटिस देने या कनेक्शन काटने या विभागीय कर्मियों को पाबंद करने की जरूरत तक महसूस नहीं हुई। ऐसे लगता है कि बिजली निगम के कारिंदे भी पुलिस वालों से उपकृत हैं और इस चोरी से लेकर सरकार को हो रहे आर्थिक नुकसान में बराबर भागीदार हैं।
अजमेर डिस्कॉम के एमडी हेमंत गेरा निगम के इंजीनियरों को बांसवाड़ा-उदयपुर से लेकर अजमेर तक बुलाकर खूब नसीहत देते रहे हों, लेकिन स्थानीय इंजीनियरों से लेकर लाइनमैन और मीटर चेकर में चल रही मिलीभगत से उनके लिए अपना मूल दायित्व कोई मायने नहीं रखता। राज्य सरकार बिजली चोरी रोकने के लिए जतन करती रही है, वहीं दूसरी ओर बनकोड़ा पुलिस चौकी में पिछले 6 साल से बिजली चोरी कर रोशनी की जा रही है। चौकी में बिना बिजली कनेक्शन के बल्ब पंखे चल रहे हैं। बनकोड़ा पुलिस चौकी में मुफ्त बिजली का खेल पिछले छह साल से चल रहा हैं। बिजली की चोरी पुलिस कर रही है, ऐसे में कोई भी यहां कार्रवाई नहीं कर पा रहा है। इसकी जानकारी निगम के इंजीनियरों-अधिकारियों को भी है, लेकिन पुलिस की चौकी होने से वे भी कार्रवाई करने से बच रहे है। चौकी के पीछे करीब 200 फीट पर लगे ट्रांसफार्मर से तार लगाकर बिजली का अवेध कनेक्शन ले रखा है।
इस संबंध में एएसआई तेजसिंह ने बताया कि बनकोड़ा अस्थाई चौकी हैं, जो लोगों की सेवा के लिए खोली गई है। डिमांड नोटिस भर कर कनेक्शन लिया जाएगा। निगम की विजिलेंस शाखा के एक्सईएन केएस वर्मा ने बताया कि बिजली चोरी गलत है। यदि ऐसा है तो जांच करवा लेते हैं।
bho_Deva bho_Deva hin_Deva hin_Deva hin_Deva